Document ID: 32015D0334

ODLUKA VIJEĆA (EU) 2015/334
od 2. ožujka 2015.
o izmjeni Internog sporazuma između predstavnika vlada država članica Europske unije, koji se sastaju u okviru Vijeća, o financiranju potpore Europske unije u okviru višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije
VIJEĆE EUROPSKE UNIJE,
uzimajući u obzir Ugovor o Europskoj uniji,
uzimajući u obzir Ugovor o funkcioniranju Europske unije,
uzimajući u obzir Sporazum o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisan u Cotonouu, dana 23. lipnja 2000.,
uzimajući u obzir Interni sporazum između predstavnika vlada država članica Europske unije, koji se sastaju u okviru Vijeća, o financiranju potpore Europske unije u okviru višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (dalje u tekstu „Interni sporazum”) (1), a posebno njegov članak 1. stavak 7. i članak 8. stavak 4.,
uzimajući u obzir Akt o pristupanju Hrvatske, a posebno Zajedničku izjavu C o Europskom fondu za razvoj,
uzimajući u obzir prijedlog Europske komisije,
budući da:
(1)
U skladu sa Zajedničkom izjavom C priloženom Aktu o pristupanju Hrvatske, Hrvatska pristupa Europskom fondu za razvoj od stupanja na snagu novog Višegodišnjeg financijskog okvira za suradnju nakon njezinog pristupanja Uniji te mu doprinosi od 1. siječnja druge kalendarske godine nakon dana njezina pristupanja.
(2)
Republika Hrvatska pristupila je Europskoj uniji 1. srpnja 2013.
(3)
U skladu s člankom 1. stavkom 7. Internog sporazuma, dodjela doprinosa iz članka 1. stavka 2. točke (a), koji su trenutačno samo procjene iznosa za Hrvatsku, mijenja se odlukom Vijeća ako Uniji pristupi nova država.
(4)
U skladu s člankom 8. stavkom 4. Internog sporazuma, ponderi utvrđeni u njegovu članku 8. stavku 2., koji su trenutačno samo procjene glasova za Hrvatsku, i kvalificirana većina iz članka 8. stavka 3. Internog sporazuma mijenjaju se odlukom Vijeća ako Uniji pristupi nova država.
(5)
Te bi doprinose i pondere trebalo potvrditi,
DONIJELO JE OVU ODLUKU:
Članak 1.
Potvrđuju se ključ raspodjele doprinosa i doprinos Hrvatske jedanaestom Europskom fondu za razvoj, kako je utvrđeno u članku 1. stavku 2. točki (a) Internog sporazuma, kao i njezini ponderi u Odboru Europskog fonda za razvoj, kako je utvrđeno u članku 8. stavku 2. Internog sporazuma.
Članak 2.
Interni sporazum mijenja se kako slijedi:
1.
U članku 1. stavku 2. točki (a), u tablici, u redu koji se odnosi na Hrvatsku, oble zagrade i zvjezdica nakon riječi „Hrvatska” brišu se, kao i bilješka „(*) Procijenjeni iznos” na dnu tablice.
2.
U članku 8. stavku 2., u tablici, briše se sljedeće:
(a)
oble zagrade i zvjezdica nakon riječi „Hrvatska” te uglate zagrade u drugom stupcu istog reda;
(b)
bilješka „(*) Procijenjeni broj glasova”;
(c)
red „Ukupno EU 27”, „998”;
(d)
oble zagrade i zvjezdica te uglate zagrade u redu „Ukupno EU 28 (*)”, „[1 000]”.
3.
Članak 8. stavak 3. zamjenjuje se sljedećim:
„3. Odbor EFR-a odlučuje kvalificiranom većinom od 721 glasa od 1 000, pri čemu najmanje 15 država članica daje glas za. Blokirajuću manjinu čini 280 glasova.”
Članak 3.
Ova Odluka stupa na snagu sljedećeg dana od dana donošenja.
Sastavljeno u Bruxellesu 2. ožujka 2015.

Labels: 10
18
15
5